Diari Oficial de la Generalitat Valenciana


Sumari del DOGV 4767, del 03-06-2004 (2004/4751)

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni marc de col·laboració sociosanitària entre la Conselleria de Sanitat i la Fundació Caixa d'Estalvis i Pensions de Barcelona.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4767

Data del DOGV
:   03-06-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/4751


Data del document
:   04-05-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * caixa d'estalvis
    * política sanitària
    * cooperació administrativa

RESOLUCIÓ de 4 de maig de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni marc de col·laboració sociosanitària entre la Conselleria de Sanitat i la Fundació Caixa d'Estalvis i Pensions de Barcelona. [2004/F4751]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i la Fundació Caixa d'Estalvis i Pensions de Barcelona, el 27 de gener de 2004, un conveni marc de col·laboració sociosanitària, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0126/2004, i que figura com a annex d'esta resolució.
  
València, 4 de maig de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni marc de col·laboració sociosanitària entre
  
la Conselleria de Sanitat i la Fundació Caixa
  
d'Estalvis i Pensions de Barcelona
  
València, 27 de gener de 2004
  
Reunits
  
D'una banda, Vicente Rambla Momplet, conseller de Sanitat de la Generalitat Valenciana, d'acord amb el que disposa l'article 35 de la Llei 5/1983, de 30 de desembre, de Govern Valencià.
  
I de l'altra banda, Alejandro Plasencia García, vicepresident de la Fundació Caixa d'Estalvis i Pensions de Barcelona, domiciliada a Barcelona, avinguda Diagonal, 621, i amb NIF V07077761, en avant Fundació La Caixa, en nom i representació d'esta entitat, i facultat per l'escriptura notarial de 12 de gener de 1996.
  
Intervenen cada un d'ells fent ús de les atribucions que tenen conferides, reconeixent-se mútuament capacitat legal suficient per a subjectar-se als termes d'este conveni.
  
Manifesten
  
1. És un motiu d'atenció de les institucions que convergixen en este conveni la problemàtica que comporta l'atenció integral als menors ingressats en els centres hospitalaris i l'assistència domiciliària dels que es troben en situació de convalescència en les seues llars.
  
2. La Fundació La Caixa està impulsant el projecte «Suport educatiu a l'alumnat hospitalitzat a través de les tecnologies de la d'informació i de la comunicació».
  
3. Segons el que es va subscriure en el conveni entre la Conselleria de Sanitat de la Generalitat Valenciana, l'Hospital La Fe de València i la Fundació La Caixa, signat en data 30 de juny de 2001, es va crear una ciberaula hospitalària a fi de promoure l'educació dels menors ingressats en l'hospital i el seu accés a tot tipus de recursos educatius.
  
4. La Conselleria de Sanitat té interés a estendre la instal·lació de ciberaules en tres hospitals més adscrits a la Conselleria de Sanitat, de manera que s'afavorisca l'acostament de l'educació i els recursos educatius als pacients menors, i de fer-ho possible sense que siga necessari que es desplacen del centre hospitalari.
  
5. És una finalitat de la Conselleria de Sanitat donar resposta a la preocupació creixent respecte a l'educació dels menors ingressats en els hospitals.
  
6. Dins dels fins de la Fundació La Caixa hi ha la col·laboració per a cobrir els dèficits dels grups socials amb més carències, mobilitzant recursos propis per a sufragar l'adequació, dotació i dinamització de les ciberaules hospitalàries que es crearan i que comptaran amb els mitjans educatius que permeten millorar l'atenció dels xiquets ingressats.
  
D'acord amb el que s'ha exposat i seguint este ampli sentit de col·laboració, les entitats compareixents han decidit cooperar en les activitats que actualment despleguen, reconeixent-se la representació que tenen i acordant formalitzar el present conveni de col·laboració d'acord amb les clàusules següents.
  
Clàusules
  
Primera. Objecte del conveni
  
1. L'impuls del projecte «Suport educatiu a l'alumnat hospitalitzat a través de les tecnologies de la informació i de la comunicació», la creació d'una estructura que s'anomenarà d'ací en avant ciberaula hospitalària, que consistirà en un espai situat en el propi hospital que funcionarà com a centre de recursos, amb tot tipus de materials educatius.
  
Els usuaris de la ciberaula hospitalària (alumnes, professors, familiars o altres professionals) podran tindre accés al material durant tota la jornada per a fer les consultes i tasques que necessiten. Des de la perspectiva d'atenció integral, este espai s'engloba en el marc de l'educació no formal, com una actuació complementària de la funció educativa de l'aula hospitalària, i permet l'accés a totes les persones relacionades directament o indirectament amb l'educació del xiquet i oferix flexibilitat d'horari segons el temps d'estada hospitalària.
  
2. Establir el marc de col·laboració entre les institucions sotasignades a fi d'instal·lar una ciberaula hospitalària en cada un dels hospitals que s'allisten a continuació:
  
- Hospital General de Castelló.
  
- Hospital General de València.
  
- Hospital General d'Elx.
  
Segona. Obligacions de les parts
  
A fi d'instal·lar les tres ciberaules hospitalàries, les parts assumixen les obligacions següents.
  
La Conselleria de Sanitat de la Generalitat Valenciana:
  
- Estudiar amb cada un dels hospitals participants la determinació de l'espai on es puga situar la ciberaula hospitalària. La idoneïtat de l'espai esmentat haurà de ser consensuada per la Conselleria de Sanitat, l'hospital i la Fundació La Caixa.
  
- Donar a l'espai esmentat la consideració de ciberaula hospitalària. I, per tant, esdevindrà un lloc de trobada, de relació, d'oci i de formació que contribuïsca a proporcionar, als xiquets hospitalitzats i a les famílies, un estímul del coneixement i que els permeta intervindre de manera activa en el seu entorn. La ciberaula hospitalària funcionarà com a centre de recursos, amb materials educatius de tota classe: llibres, diaris, revistes, vídeos i materials en nous suports informàtics (CD-ROM, CD i Internet), amb ordinadors multimèdia connectats a Internet. Tots estos materials es podran consultar sense eixir de la sala o en préstec.
  
- Destinarà l'espai, en cada un dels hospitals participants, a ciberaula hospitalària mentre dure la vigència del present conveni, sempre que circumstàncies de força major no obliguen l'hospital a destinar el local a altres activitats que li són pròpies. En este cas, la Conselleria de Sanitat i l'hospital en qüestió facilitaran un nou emplaçament, adequat convenientment, per a usar-lo com a ciberaula hospitalària dins del propi hospital.
  
Fundació La Caixa:
  
- Facilitarà els recursos econòmics per a l'adequació de l'espai en què s'instal·larà la ciberaula hospitalària.
  
- Equiparà la ciberaula hospitalària amb:
  
· Equips informàtics: ordinadors fixos i portàtils i impressores.
  
· Escàners, càmeres web.
  
· Equips d'imatge i so: televisió, vídeo, cadena de so.
  
· Càmera digital.
  
· Recursos lúdics educatius: recursos en diferents suports CD-ROM, llibres, contes, revistes.
  
· Equipaments: taules, armaris, material escolar.
  
- Partint de la seua experiència en la posada en funcionament de ciberaules hospitalàries, la Fundació La Caixa, segons l'adequació de l'espai, dotarà dels elements descrits anteriorment la ciberaula hospitalària.
  
La col·laboració econòmica de Fundació La Caixa no excedirà en cap cas cent vint mil euros (120.000 €) per al total de les obligacions que assumix en el present conveni (adequació d'espai i dotació de material i equipament) per a cada un dels hospitals on es vaja a instal·lar una ciberaula hospitalària o un total de tres-cents seixanta mil euros (360.000 €), per a les tres ciberaules hospitalàries previstes.
  
La quantitat compromesa per a cada una de les ciberaules hospitalàries que s'instal·laran és susceptible de ser redistribuïda entre les restants en la part que excedisca, atenent les diferents necessitats de cada un dels hospitals participants.
  
Tercera. Activitat
  
La Fundació La Caixa, a més, dinamitzarà cada una de les ciberaules hospitalàries aportant per a això el seu pla d'activitats (científiques, tecnològiques, culturals, socials, ludicorecreatives, etc.) durant els anys de vigència del conveni.
  
Quarta. Comissió Mixta
  
A fi de vetlar pel compliment general de les clàusules del present conveni i de coordinar les accions de la Conselleria de Sanitat i la Fundació La Caixa, es crea una comissió mixta de seguiment i coordinació, integrada:
  
- Per part de la Conselleria de Sanitat, el director general de Qualitat i Atenció al Pacient, o la persona que designe per a substituir-lo i el director de l'hospital, segons els temes que s'hagen de tractar, o la persona que designe per a substituir-lo.
  
- Per part de la Fundació La Caixa, el president o la persona que designe per a substituir-lo i un tècnic d'esta institució.
  
Correspondran a la comissió mixta: la coordinació de la ciberaula hospitalària, l'avaluació i el seguiment de l'eficàcia de la tasca de l'equip que la gestione, i també el nivell d'integració i de coordinació amb la resta d'actuacions educatives vinculades al projecte.
  
Durant la vigència del conveni, la comissió mixta es reunirà periòdicament, almenys una vegada a l'any, i quan les circumstàncies excepcionals ho aconsellen.
  
Cinquena. Imatge corporativa
  
En les ciberaules hospitalàries figurarà necessàriament la imatge gràfica de la Fundació La Caixa, i també en els elements de suport, propaganda i difusió d'ambdós projectes. Al seu torn, la Conselleria de Sanitat de la Generalitat Valenciana es compromet que durant la vigència del present conveni no actuen altres entitats amb projectes amb el mateix objecte d'este conveni.
  
Sisena. Vigència
  
La duració d'este conveni es fixa fins al 31 de desembre de 2012, si bé podrà ser prorrogat expressament per un acord de les parts sotasignades, a proposta de la comissió mixta, si de l'avaluació del servici se'n deriva l'interés de prorrogar la col·laboració.
  
Setena. Extinció
  
Seran causes d'extinció del present conveni:
  
a) L'incompliment manifest de les obligacions assumides per qualsevol de les parts.
  
b) L'acord mutu de les parts, si deixen d'existir les raons d'interés públic que motiven la firma d'este conveni.
  
c) La denúncia expressa d'una de les parts, avisada amb tres mesos, com a mínim, d'anticipació.
  
d) Que desapareguen les circumstàncies han donat origen a l'acord.
  
I, com a mostra de conformitat amb totes i cada una de les clàusules, signen este document, en triple versió i a un sol efecte, al lloc i en la data indicats anteriorment.
  
Per la Conselleria de Sanitat: Vicente Rambla Momplet.
  
Per la Fundació La Caixa: Alejandro Plasencia García.